**ОБРАЗЛОЖЕЊЕ НАЦРТА БУЏЕТА ГРАДА УЖИЦА ЗА 2023. ГОДИНУ**

**ПРАВНИ ОСНОВ**

Правни основ за доношење Одлуке о буџету Града Ужица за 2023. годину садржан је у члану 43. Закона о буџетском систему, којим је прописано да Скупштина јединице локалне самоуправе доноси Одлуку о буџету локалне власти, у складу са чланом 32. Закона о локалној самоуправи, којим је одређено да Скупштина локалне власти доноси буџет и чланом 60. и чланом 26. Статута Града Ужица на основу кога Скупштина града Ужица доноси одлуку о буџету Града Ужица.

**ОПШТЕ НАПОМЕНЕ**

Процес припреме и доношење буџета Града Ужица за 2023. годину у складу је са Законом о финансирању локалне самоуправе, Упутством за припрему одлуке о буџету локалне власти за 2023. годину и пројекцијом за 2024. и 2025. годину (коју је донео министар финансија у складу са Законом у буџетском систему), као и Упутством за припрему буџета града Ужица за 2023. годину, донетим од стране Градске управе за финансије.

Влада Републике Србије је 3. јуна 2022. године усвојила Фискалну стратегију за 2023. годину са пројекцијама за 2024. и 2025. годину. Обавеза свих локалних самоуправа је да приликом припреме и доношења планских докумената примени параметре из Фискалне стратегије, као и Упутства Министарства финансија и да на тај начин утврди структуру јавне потрошње у складу са надлежностима и приоритетима економске политике Владе Републике Србије. У складу са наведеним, Градска управа за финансије града Ужица је, у складу са Упутством Министарства финансија, директним и индиректним корисницима доставила Упутство за припрему одлуке о буџету града за 2023. годину и наредне две године, са одобреним лимитима. Услед настале ситуације, везане за енергетску кризу изазвану дешавањима у Украјини, као и још увек присутну пандемију коронавируса, Министарство финансија је дало препоруку јединицма локалне самоуправе да приликом припремања одлуке о буџету изврше распоред средстава у односу на обавезе чије је измирење приоритетно.

Градска управа за финансије је, полазећи од горе наведеног, као и података о оствареним приходима и примањима буџета града у периоду јануар-септембар 2022. године, и процене истих до краја 2022. године, утврдила процену укупних прихода и примања из којих ће се финансирати текући расходи и издаци буџета града у 2023. години и припремила Нацрт одлуке о буџета града Ужица за 2023. годину.

Током припреме нацрта буџета успостављена је сарадња са буџетским корисницима, према прописаној процедури из Закона о буџетском систему, и на основу информација о потребама корисника и неопходних анализа, у складу са расположивим средствима и приоритетима, утврђен је предлог расподеле средстава за финансирање јавних расхода буџета града Ужица за 2023. годину.

Приликом израде нацрта буџета примењен је широк консултативни процес, укључујући анкетирање грађана (анкетирање на око 50 локација у граду и селима, у свим месним заједницима, као и on-line анкету на градском сајту), као и анкетирање младих у свим средњим школама о буџетским приоритетима и пројектима за реализацију. Током консултативног процеса одржани су и посебни састанци са представницима месних заједница, представницима удружења особа са инвалидитетом, представницима младих, представницима организација из области социјалне политике, представницима удружења Рома и др. У нацрт буџета су у доброј мери уврштени предлози и сугестије добијени током консултативног процеса.

**ОБРАЗЛОЖЕЊЕ ПРИХОДА И ПРИМЊА БУЏЕТА ГРАДА У 2023. ГОДИНИ**

Приликом планирања прихода локална власт је обавезна да исте реално планира, полазећи од остварења прихода у прва три квартала у 2022. години и процење њиховог остварења у задњем кварталу, што представља основ за њихово увећање, при чему раст прихода не сме да буде већи од номиналног раста БДП-а. Изузетно, уз образложење се могу планирати већи приходи као резулат кретања запослености, просечних зарада, очекиваних инвестиционих активности, промена у степену наплате изворних пореза на имовину и сл.

По економској класификацији, приходи и примања буџета града исказани су на класама 7, 8 и 9. Класа 7 обухвата текуће приходе у износу од 4.089.357.000 динара (97,61%). Класа 8 обухвата примања од продаје нефинансијске имовине у износу од 100.000.000 динара (2,39%).

У Посебном делу буџета дат је преглед прихода и примања буџета по економској класификацији.

Структуру планираних укупних прихода и примања за 2023. годину чине (без пренетих средстава):

* **Порез на зараде** (711110) је појединачно највећи приход локалног буџета. План прихода и примања за 2023. годину предвиђа остварење у износу од 2.300.000.000 динара или 54,90%.
* **Порез на приходе од самосталне делатности** (711120) учествује са 326.000.000 динара или 7,78%.
* **Порез на приход од имовине** (711140) је у целости приход локалног буџета и процењује се на 5.500.000 динара. Иначе, ради се о порезу на закупнине када су закуподавци физичка лица и порезу који се остварује на основу решења Пореске управе РС, која има законску надлежност да својим решењем утврди, по службеној дужности, пореску обавезу.
* **Порез на друге приходе** (711190) - 189.000.000 динара или 4,51% који обрухвата порезе на основу уговорених накнада и других примања.
* **Порез на имовину од физичких и правних лица** планира се у износу од 330.000.000 динара, тј. 9,56% укупних прихода и примања.
* **Порез на наслеђе и поклон** учествује са 0,48% или 20.000.000 динара.
* **Порез на капиталне трансакције** (713420) учествује са 50.000.000 динара или 1,19%.
* **Порез на добра и услуге (714)** планиран је у износу од 112.500.000 динара или 2,69% укупних прихода. У оквиру овог пореза планирана су и наменска средства од боравишне таксе (714552) са учешћем од 0,36% или 15.000.000 динара. Закон о туризму и пратећа подзаконска акта ограничила су износе ове таксе према категорији туристичког места и осталим критеријумима. Планирани приход по основу комуналне таксе за коришћење рекламних паноа износи 500.000 динара или 0,01%. Средства од пореза, такси и накнада за моторна возила учествују са 1,29% (54.000.000 динара). Општинске и градске накнадеучествују са 0,98% (41.000.000 динара).
* **Порез по основу разлике имеђу куповног и продајног курса** (715410) чини 0,07% (3.000.000 динара) од плана укупних прихода.
* Приходи по основу **комуналне таксе за истицање фирме** (716110) планирани су у износу од 60.000.000 динара, тј. 1,43% укупно планираних прихода и примања у 2023. години.
* **Трансфери од других нивоа власти** (733140) планирани су у апсолутном износу од 242.000.000 динара, односно 5,78% укупно планираних прихода и примања буџета. У оквиру овог износа планиран је редовни месечни трансфер јединицама локалне самоуправе и текући трансфер за предшколске групе при школама.
* **Други приходи** (741) планирани су у износу од 108.000.000 динара и имаjу учешће у укупно планираним приходима и примањима од 2,58%.
* **Приходи од продаје добара и услуга** (742) планирани су у износу од 175.000.000 и имаjу учешће у укупно планираним приходима 4,18%.
* **Приход од новчаних казни** (743) планира се на нивоу од 48.000.000 динара и учешћем од 1.15%.
* **Капитални добровољни трансфери од физичких (744141) и правних (744142)** **лица** планирани су у износу од 67.000.000 динара, тј. 1,60% укупних прихода буџета за 2023. годину. Овај приход планиран је у износу од 36.000.000 динара по основу дуговања других општина приликом оснивања регионалне депоније „Дубоко”. Дуг је настао 2006. године, када је општина Ужице финансирала експропријацију земљишта за потребе депоније. Део средстава планиран је као капитални трансфер од физичких лица, за учешће грађана приликом удруживања средстава за изградњу.
* Учешће **мешовитих и неодређених прихода** (745140) планирано је у износу од 50.257.000 динара односно 1,20% укупно планираних прихода и примања.
* **Примања од продаје нефинансијске имовине** планирана су у износу од 100.000.000 динара, или 2,39 % од укупних прихода и примања у 2023. години и односе се на продају земљишта (за потребе инвеститора и др.).

Укупан буџет града за 2023. годину (без сопствених прихода буџетских корисника) износи 4.339.357.000 динара од чега су:

Текући приходи и примања планирани су у износу од 4.189.357.000 динара

Пренети распоређени вишак из претходне године 150.000.000 динара.

Приходи и примања, са планираним пренетим неутрошеним средствима, према економској класификацији, дати су у наредној табели, са упоредним прегледом у односу на претходни период.

*Планирани приходи, примања и пренета средства за 2023. годину*

| **Класа** | **Категорија** | **Група** | **ОПИС** | **Планирани буџет** **2022** | **Нацрт****буџета** **2023** | **% учешћа** |
| --- | --- | --- | --- | --- | --- | --- |
| **7** |  |  | **ТЕКУЋИ ПРИХОДИ** | **3,400,000,0000** | **4,089,357,000** | **94.24** |
|  | **71** |  | **ПОРЕЗИ** | **2,721,600,000** | **3,396,100,000** | **78.26** |
|  |  | **711** | Порези на доходак, добит и капиталне добитке | 2,150,000,000 | 2,820,500,000 | 65.00 |
|  |  | **712** | Порез на фонд зарада | 100,000 | 100,000 | 0.00 |
|  |  | **713** | Порез на имовину | 395,000,000 | 400,000,000 | 9.22 |
|  |  | **714** | Порез на добра и услуге | 113,500,000 | 112,500,000 | 2.59 |
|  |  | **715** | Порез на међународну трговину и трансакције | 3,000,000 | 3,000,000 | 0.07 |
|  |  | **716** | Други порези | 60,000,000 | 60,000,000 | 1.38 |
|  |  |  |   |  |  |  |
|  | **73** |  | **ДОНАЦИЈЕ, ПОМОЋИ И ТРАНСФЕРИ** |  **240,000,000** | **242,000,000** | **5.58** |
|  |  | **732** | Донације и помоћи од међународних организација | 0 | 0 | 0 |
|  |  | **733** | Трансфери од других нивоа власти | 240,000,000 | 242,000,000 | 5.58 |
|  |  |  |   |  |  |  |
|  | **74** |  | **ДРУГИ ПРИХОДИ** | **435,400,000** | **448,257,000** | **10.33** |
|  |  | **741** | Приходи од имовине | 103,000,000 | 108,000,000 | 2.49 |
|  |  | **742** | Приходи од продаје добара и услуга | 189,400,000 | 175,000,000 | 4.03 |
|  |  | **743** | Новчане казне и одузета имовинска корист | 48,000,000 | 48,000,000 | 1.11 |
|  |  | **744** | Добровољни трансфери од физичких и правних лица | 65,000,000 | 67,000,000 | 1.54 |
|  |  | **745** | Мешовити и неодређени приходи | 30,000,000 | 50,257,000 | 1.16 |
|  |  |  |   |  |  |  |
|  | **77** |  | **МЕМОРАНДУМСКЕ СТАВКЕ ЗА РЕФУНДАЦИЈУ РАСХОДА** | **3,000,000** | **3,000,000** | **0.07** |
|  |  | **772** | Меморандумске ставке за рефундацију расхода | 3,000,000 | 3,000,000 | 0.07 |
|  |  |  |   |  |  |  |
| **8** |  |  | **ПРИМАЊА ОД ПРОДАЈЕ НЕФИНАНСИЈСКЕ ИМОВИНЕ** | **50,000,000** | **100,000,000** | **2.30** |
|  | **81** |  | ПРИМАЊА ОД ПРОДАЈЕ ОСНОВНИХ СРЕДСТАВА | 50,000,000 | 100,000,000 | 2.30 |
|  |  | **811** | Примања од продаје непокретности | 50,000,000 | 100,000,000 | 2.30 |
|  |  |  |   |  |  |  |
| **9** |  |  | **ПРИМАЊА ОД ЗАДУЖИВАЊА И ПРОДАЈЕ ФИНАНСИЈСКЕ ИМОВИНЕ** | **0** | **0** | **0** |
|  | **91** |  | **ПРИМАЊА ОД ЗАДУЖИВАЊА**  | 0 | 0 | 0 |
|  |  | **911** | Примања од домаћег задуживања | 0 | 0 | 0 |
|  |  |  |   |  |  |  |
|   |   |   | **УКУПНО (7+8+9)** | **3,450,000,000** | **4,189,357,000** | **96.54** |
| **3** |  |  | **КАПИТАЛ, УТВРЂИВАЊЕ РЕЗУЛТАТА ПОСЛОВАЊА И ВАНБИЛАНСНА ЕВИДЕНЦИЈА** | **265,000,000** | **150,000,000** | **3.46** |
|  | **32** |  | **УТВРЂИВАЊЕ РЕЗУЛТАТА ПОСЛОВАЊА** | 265,000,000 | 150,000,000 | 3.46 |
|  |  | **321** | Утврђивање резултата пословања | 265,421,278 | 150,000,000 | 3.46 |
|  |  |  | **УКУПНО** | **3,715,000,000** | **4,339,357,000** | **100.00** |

**ОБРАЗЛОЖЕЊЕ РАСХОДА И ИЗДАТАКА**

Структуру планираних расхода и издатака у 2023. године чине:

* **Расходи за запослене** **(41)** планирани су у износу од 984.489.020,00 динара. Овим средствима се финансирају зараде запослених у Скупштини града, Градском већу, кабинету Градоначелника, Градским управама, Градском правобранилаштву, Предшколској установи, установама културе и социјалне заштите, Туристичкој организацији Ужице, Туристичкој организацији регије Западна Србија и Регионалном центру за усавршавање просветних радника. Ови расходи су законом прописани (основице и коефицијенте утврђује Влада РС). Овај расход је планиран на основу одобрене масе средстава за исплату зарада која се сваког месеца прати од стране Министарства финансија. Група расхода 41 – не обухвата само плате запослених и изабраних лица, већ и накнаде за превоз, отпремнине при одласку у пензију или у случају болести, као и јубиларне награде. У овој маси средстава предвиђено је и финансирање избора на конту 416.
* **Расходи за коришћење услуга и роба** **(42)** планирани у укупном износу од 1.525.482.000 динара (35,15%). Највеће учешће у овој групи расхода односи се на текуће одржавање - локални путеви и улице, чишћење града, одржавање јавних површина, јавна расвета, јавни превоз и др.
* **Расходи по основу отплате камата (44)** планирани су у износу од 5.100.000 динара (0,12%).
* **Расходи по основу субвенција** **(45)** планирају се у укупном износу од 189.650.000 динара (4.37%).
* **Донације и трансфери (46)** планирају се у укупном износу од 277.754.000 динара (6,40%) по основу трансфера за основно и средње образовање, здравство и Центар за социјални рад.
* **Расходи за социјалну помоћ (47)** планирани су у укупном износу од 116.2000.000 динара (2,68%).
* **Остали расходи (48)** планирани су у укупном износу од 154.344.980 динара или 3,56% укупних расхода. Ради се о расходима за финансирање спорта, невладиних организација, удружења грађана, хуманитарних организација (Црвени Крст, Савез слепих и слабовидих, Савез глувих и наглувих, Удружење параплегичара, Удружење оболелих од мултипле склерозе, Савез цивилних инвалида рата ...), политичких партија. Ова група расхода обухвата и таксе, порезе и казне које плаћају буџетски корисници.
* **Административни трансфери из буџета (49)** планирани су у износу од 20.000.000 динара и односе се на средства резерви. Употреба и случајеви у којима се могу користити средства резерви дефинисана је Законом.
* **Издаци за нефинансијску имовину - основна средства (51)** планирани су у укупном износу од 996.337.000 динара или 22,96% укупних расхода и издатака и обухватају капиталне пројекте, изградњу објеката инфраструктуре, набавку опреме.

**Издаци за отплату главнице (61)** планирани су у апсолутном износу од 70.000.000 динара, а стварни износ потребних средстава зависиће и од кретања курса и тромесечног ЕУРИБОР-а на европском финансијском тржишту.

*Планирани расходи и издаци у 2023. години, по наменама*

| **Екон. клас.** | **Опис** | **Буџет 2022** | **Буџет 2023** | **Проценат учешћа** |
| --- | --- | --- | --- | --- |
| **1** | **2** | **3** | **4** |  |
| **4** | **Текући расходи** | **2,822,524,000** | **3,273,020,000** | **75.43** |
| 41 | Расходи за запослене | 835,647,934 | 984,489,000 | 22.69 |
| 42 | Коришћење услуга и роба | 1,326,207,491 | 1,525,482,000 | 35.15 |
| 44 | Отплата камата и пратећи трошкови задуживања | 6,101,000 | 5,100,000 | 0.12 |
| 45 | Субвенције | 182,125,000 | 189,650,000 | 4.37 |
| 46 | Донације, дотације и трансфери | 208,259,000 | 277,754,000 | 6.40 |
| 47 | Социјално осигурање и социјална заштита | 108,720,000 | 116,200,000 | 2.68 |
| 48 | Остали расходи | 137,463,575 | 154,344,980 | 3.56 |
| 49 | Административни трансфери из буџета, од директних буџетских корисника индиректним буџетским корисницима или између буџетских корисника и средства резерве | 18,000,000 | 20,000,000 | 0.46 |
| **5** | **Издаци за нефинансијску имовину** | **795,476,000** | **996,337,000** | **22.96** |
| 51 | Основна средства  | 795,374,000 | 996,337,000 | 22.96 |
| 52 | Залихе | 102,000 | 0 | 0.00 |
| **6** | **Издаци за отплату главнице и набавку финансијске имовине** | **97,000,000** | **70,000,000** | **1.61** |
| 61 | Отплата главнице | 97,000,000 | 70,000,000 | 1.61 |
| 62 | Набавка финансијске имовине |  |  |  |
|  | **У к у п н о:**  | **3,715,000,000** | **4,339,357,000** | **100.00** |

**Извештај о кредитима Града Ужица и отплатама дуга**

У 2023. години у отплати ће бити три кредита и то:

- Кредит из 2018. године за капиталне инвестиционе расходе код банке Intesa, у износу од 150.000.000,00 динара, по уговору 420-2/18 од 20.03.2018. године. Кредит је одобрен на рок од 5 година без грејс периода са (КС 1,50 +,- еурибор 3М).

- Кредит из 2019. године за капиталне инвестиционе расходе код банке Intesa, у износу од 150.000.000,00 динара, по уговорима 420-2/19 од 09.04.2019. године, 420-2/19-1 од 09.04.2019. године и 420-2/19-2 од 09.04.2019. године за три партије кредита. Кредит је одобрен на рок од 5 година без грејс периода са (КС 3,40 +,- еурибор 3М-уговор укључује и бесповратна средства EBRD за енергетску ефикасност за прве две партије и КС 1,90 +,- еурибор 3М за партију три).

- Кредит из 2020. године за капиталне инвестиционе расходе код банке Intesa, у износу од 150.000.000,00 динара, по уговорима 420-1/20 од 16.03.2020. године и 420-1/20-1 од 16.03.2020. године, за две партије кредита. Кредит је одобрен на рок од 5 година без грејс периода са (КС 3,40 +,- еурибор 3М-уговор за прву партију и КС 2,30 +,- еурибор 3М за партију два).

Последња рата за отплату кредита из 2018. године истиче у 2023. години.

У 2021. и 2022. години није било кредитног задуживања. Стање дуга по кредитима на дан 31.12.2021. године (по Завршном рачуну) износило је 210.811.658,38 динара. Имајући у виду да су у току 2022. године вршене уплате по основу доспелих рата, процењено стање дуга, по основу раније узетих кредита, на дан 31.12.2022. године износи око 114 милиона динара.

За отплате рата кредита узетих у 2018., 2019.. и 2020. години планирано је 70.000.000 динара на име отплате главнице и 5.000.000 динара на име отплате камата у наредној години.

**РАСХОДИ ПО ОРГАНИЗАЦИОНОЈ КЛАСИФИКАЦИЈИ**

**РАЗДЕО 1 - СКУПШТИНА ГРАДА** – 16.140.223 или 0,37% - планиране су апропријације за функционисање овог законодавног (представничког) органа. У овом разделу садржани су расходи за плате секретара, накнаде председнику и заменику, накнаде за одборнике, расходи за путовања наведених запослених и изабраних лица, као и расходи за услуге комуникација, репрезентације, информисања, материјала, финансирање политичких партија сходно закону у износу од 3.073.980 динара за политичке партије које имају представнике у Скупштини града Ужица и то за финансирање редовног рада политичких субјекта.

**РАЗДЕО 2 – ГРАДОНАЧЕЛНИК** – 29.171.830 или 0,67% - планиране су апропријације за плате градоначелника, заменика градоначелника, помоћника градоначелника, службу интерне ревизије и буџетске инспекције као и остали расходи.

**РАЗДЕО 3 – ГРАДСКО ВЕЋЕ** – 21.456.902 или 0,49% - планиране су апропријације за плате, накнаде, путовања, сталне трошкове Градског већа.

**РАЗДЕО 4 – ГРАДСКО ПРАВОБРАНИЛАШТВО** – 8.552.935 или 0,20% – планиране су финансијским планом апропријације за плате, социјалне доприносе, накнаде за запослене за долазак и одлазак с посла, сталне трошкове (телефони, комуналије), материјал и таксе и казне које се плаћају у судским процесима.

**РАЗДЕО 5 – ГРАДСКА УПРАВА ЗА ПОСЛОВЕ ОРГАНА ГРАДА, ОПШТУ УПРАВУ И ДРУШТВЕНЕ ДЕЛАТНОСТИ –** 1.634.472.115или **37,67**% **–** планиране су апропријације за функционисање градске управе и свих организационих јединица које је чине. Ове издатке чине расходи за плате и социјална давања. Ова апропријација обухвата накнаде за превоз запослених, социјална давања запосленима (отпремнине), енергетске услуге, издатке за комуналне услуге, трошкове дневница запослених на службеним путовањима, материјал, средства за чишћење, као и издатке за набавку неопходне опреме за рад и законом обавезних лиценци и одржавања софтвера који се користе. У овом разделу се налазе и функције здравства - 9.500.000 динара, емитовања и издаваштва-22.000.000, месне заједнице 14.297.000, туристичке организације 26.072.807. Расходи за **Предшколску установу** планирани су у износу од 445.195.331 динара или 10,26% од укупних расхода.

Расходи за **основно образовање** износе 121.162.000,00или 2,79% укупних расхода.

Расходи за програм развоја спорта и омладине планирани су у износу од 75.000.000 динара или 1,73% од укупних расхода, за функционалне расходе Спортског савеза, организацију спортских манифестације, спортске игре, спортске клубове и сл.

Планирани су расходи за **Центар за професионално** **усавршавање просветних радника** у износу од 7.497.094 динара или 0,17% од укупних расхода.

Расходи за  **средње образовање износе 101.492.000** или **2,34**% укупних расхода.

Расходи намењени **програму социјалне и дечије заштите** планирани су у износу од 177.288.433 динара. У оквиру овог програма налази се Градски ценар за услуге социјалне заштите у укупном износу од 69.988.433 динара. На позицијама ове установе планирани су расходи за плате и социјалне доприносе запослених, за материјалне трошкове и остале услуге функционисања и обезбеђења пружања услуга дневног боравка за децу и млађе са сметњама у развоју, услуге помоћи у кући за старе, пружање услуге - лични пратилац детета, превоз корисника дневног боравка, услуга помоћи у кући за децу са сметњама у развој, услуга становања уз подршку, саветовалиште за породицу, пружање услуге персоналне асистенције, третман за починиоце насиља и других облика помоћи социјално угроженом становништву.

Остале услуге по програму социјалне и дечије заштите распоређене су на следеће позиције:

Позиција 48 укупно 38.100.000 динара

-4.600.000 динара за финансирање поверених послова у Центру за социјали рад,

-8.000.000 динара планирано за дотације угроженом становништву (плаћање ел.енергије и комуналних услуга),

-16.000.000 динара за тренутне помоћи и 3.000.000 динара за помоћ у лечењу деце са територије града Ужица,

-2.500.000 динара за друштвено користан рад и

-4.000.000 динара за огрев за кориснике МОП-а.

Позиција 49 укупно 2.700.000 динара

-1.150.000 помоћ породицама погинулих и инвалида у ратовима 1990-их,

- 600.000 помоћ жртвама насиља,

- 400.000 спровођење акционог плана за родну равноправност и

- 550.000 акциони план за побољшање услова живота ромкиња и рома.

Позиција 50 укупно 19.600.000 динара

- 14.000.000 динара за хуманитарне организације и

- 5.500.000 динара - конкурс за хуманитарне и друштвене организације.

- 100.000 динара решавање стамбеног питања расељених лица – комесаријат за избеглице.

Позиција 51

- 14.000.000 динара за ОО Црвени крст

Позиција 52 - укупно 3.300.000 динара

-3.000.000 динара за позицију - брига о породици - вантелесна оплодња и

- 300.000 - летовање деце.

Позиција 53 - укупно 29.600.000 динара

-подршка рађању и родитељству и подршка за рођење трећег и сваког наредног детета и подршка мајкама за рођење детета.

**РАЗДЕО 6 – ГРАДСКА УПРАВА ЗА ФИНАНСИЈЕ- 207.544.170**  или 4,78 %

У разделу 6 поред класичних трошкова везаних за запослене и трошкове функционисања налазе се и следеће специфичне функције:

- Раздео **6.** **Трансакције везане за јавни дуг** у износу од 75.100.000 или 1,73%. По Закону о јавном дугу овај износ не сме да премаши 15% укупних прихода.

**РАЗДЕО 7 – ГРАДСКА УПРАВА ЗА ИНСПЕКЦИЈСКЕ ПОСЛОВЕ И КОМУНАЛНУ ПОЛИЦИЈУ- 80.722.253** или 1,86%

У разделу 7 поред класичних трошкова везаних за запослене налазе се и следеће специфичне функције: трошкови принудних извршења, мерење аерозагађености и буке, инспекцијска контрола уређаја за ограничавање, дератизација, третман комараца и друго.

**РАЗДЕО 8 – ГРАДСКА УПРАВА ЗА УРБАНИЗАМ, ИЗГРАДЊУ И ИМОВИНСКО ПРАВНЕ ПОСЛОВЕ - 182.880.104**  или 4,21%

Ова градска управа планирана је износу од 182.880.104 динара што чини 4,21% укупних расхода. У оквиру овог раздела планирана су и средстава за пројекте примарне сепарације отпада, енергетске ефикасности и они у сарадњи са СЕКО-м, средства се односе на суфинансирање програма за подршку замене столарије, фасада, котлова, соларни панели и сл. у циљу заштите животне средине и смањења загађености ваздуха.

**РАЗДЕО 9 – ГРАДСКА УПРАВА ЗА ИНФРАСТРУКТУРУ И РАЗВОЈ– 2.158.416.468 или 49,74%**

У градској управи за инфрастуктуру и развој обављају се послови уговарања и надзора у области комуналне инфраструктуре, високоградње, водовода, канализације саобраћајне сигнализације, као и режима саобраћаја на нивоу Града; текуће поправке и одржавање путне инфраструктуре; послови који се односе на спровођење поступка јавних набавки; припрему пројектних задатака и техничке документације, уговарање и надзор над вршењем комуналних делатности у области јавних предузећа, јавне расвете, одржавања водних токова, зеленила и хигијене града. У оквиру ове управе планирани су капитални пројекти који су детаљно приказани у нацрту буџета.

**ОБРАЗЛОЖЕЊЕ ПРОГРАМСКОГ ДЕЛА БУЏЕТА**

**Програмски део буџета** је саставни део посебног дела буџета који садржи програме и активности корисника буџетских средстава, који се спроводе у циљу ефикасног управљања средствима по предложеним програмима, а који доприносе остварењу стратешких циљева.

Одредбе Закона о буџетском систему које се односе на програмски део буџета, примењивао се поступним увођењем за поједине кориснике средстава буџета Републике Србије, а у целини од доношења Закона о буџету Републике Србије и одлука о буџетима локалне власти за 2015. годину.

У изради Одлуке о буџету града Ужица за 2023. годину поред организационе, функционалне и економске класификације коришћена је и програмска класификација. У наставку се даје опис програма планираних нацртом буџета.

*Планирана издвајања из буџета 2023. године, по програмској класификацији*

|  |  |  |  |  |
| --- | --- | --- | --- | --- |
| **ПРОГРАМ** | **Шифра програма** | **Буџет 2022** | **Нацрт буџета 2023** | **Проценат учешћа** |
| 1 - Становање, урбанизам и просторно планирање | 1101 | 384,500,000 | 619,900,000 | 14.29 |
| 2 - Комуналне делатности | 1102 | 519,500,000 | 499,000,000 | 11.50 |
| 3 - Локални економски развој | 1501 | 37,825,000 | 41,650,000 | 0.96 |
| 4 - Развој туризма | 1502 | 23,880,000 | 26,072,807 | 0.60 |
| 5 - Пољопривреда и рурални развој | 0101 | 44,000,000 | 52,100,000 | 1.20 |
| 6 - Заштита животне средине | 0401 | 14,200,000 | 14,000,000 | 0.32 |
| 7 - Организација саобраћаја и саобраћајна инфраструктура | 0701 | 801,900,000 | 925,000,000 | 21.32 |
| 8 – Предшколско васпитање и образовање | 2001 | 380,000,000 | 445,195,331 | 10.26 |
| 9 – Основно образовање и васпитање | 2002 | 93,430,000 | 128,659,094 | 2.96 |
| 10 – Средње образовање и васпитање | 2003 | 75,509,000 | 101,492,000 | 2.34 |
| 11 - Социјална и дечија заштита | 0901 | 139,283,400 | 177,288,433 | 4.09 |
| 13 - Развој културе и информисања | 1201 | 214,048,100 | 247,806,272 | 5.71 |
| 14 - Развој спорта и омладине | 1301 | 72,250,000 | 77,410,000 | 1.78 |
| 15 - Опште услуге локалне самоуправе | 0602 | 783,162,925 | 817,014,108 | 18.83 |
| 16- Политички систем локалне самоуправе | 2101 | 64,511,575 | 66,768,955 | 1.54 |
| 17- Енергетска ефикасност и обновљиви извори енергије | 0501 | 67,000,000 | 100,000,000 | 2.30 |
| **УКУПНО:** |  | **3,715,000,000** | **4,339,357,000** | **100.00** |

**ПРОГРАМ 1. СТАНОВАЊЕ, УРБАНИЗАМ И ПРОСТОРНО ПЛАНИРАЊЕ 1101**

Овај програм покрива урбанизам и просторно планирање. Сврха му је планирање, уређење и коришћење простора у локалној заједници засновано на начелима одрживог развоја, равномерног територијалног развоја и рационалног коришћења земљишта и подстицање одрживог развоја становања кроз унапређење услова становања грађана и очување и унапређење вредности стамбеног фонда. У оквиру овог програма планирана је програмска активност 0001 - Просторно и урбанистичко планирање са циљем - повећање покривености територије планском и урбанистичком документацијом, 0005 - Остваривање јавног интереса у одржавању зграда. Планирана средства за овај програм износе **619.900.000** динара.

**ПРОГРАМ 2. КОМУНАЛНЕ ДЕЛАТНОСТИ 1102**

Овај програм покрива пружање комуналних услуга од значаја за остварење животних потреба физичких и правних лица уз обезбеђење одговарајућег квалитета, обима, доступности и континуитета; одрживо снабдевање корисника топлотном енергијом; редовно, сигурно и одрживо снабдевање водом за пиће становника, уређивање начина коришћења и управљање изворима, јавним бунарима и чесмама.

У оквиру овог програма обухваћене су програмске активности:

* управљање/ одржавање јавним осветљењем 110.000.000 динара,
* одржавање јавних зелених површина 163.000.000 динара,
* одржавање чистоће на површинама јавне намене 85.000.000 динара,
* остали пројекти који се односе на програм комуналне делатносити 141.000.000 динара.

Планирана средства за овај програм су предвиђена у укупном износу од **499.000.000** динара.

**ПРОГРАМ 4. РАЗВОЈ ТУРИЗМА 1502**

Основна сврха овог програма је унапређење туристичке понуде у граду. Циљеви овог програма су повећање прихода од туризма и повећања смештајних капацитета туристичке понуде, а индикатори за мерење остварења циљева су проценат повећања броја ноћења, проценат повећања укупног броја гостију, пораст прихода од боравишне таксе, проценат пораста регистрованих пружалаца услуга ноћења у граду, број новорегистрованих кревета. Овај програм је укупне вредности **26.072.807** динара буџетских средстава, на шта треба додати и сопствена средства Туристичке организације Ужице и Туристичке организације регије Западне Србије.

**ПРОГРАМ 5. РАЗВОЈ ПОЉОПРИВРЕДЕ 0101**

Овај програм обухвата пољопривреду и рурални развој, а сврха му је унапређење пољопривредне производње на територији града кроз унапређење услова за пољопривредну делатност, подстицаја пољопривредној производњи и рурални развој. Програмска активност - мере подршке руралном развоју, планирана је са износом од **52.100.000** динара за изградњу одрживог, ефикасног и конкурентног пољопривредног сектора, укључујући подстицајна средства за пољоприврене произвођаче.

**ПРОГРАМ 6. ЗАШТИТА ЖИВОТНЕ СРЕДИНЕ 0401**

Сврха овог програма је обезбеђивање услова за одрживи развој локалне заједнице одговорним односом према животној средини; ефикасно и одрживо управљање отпадним водама; одрживо управљање отпадом. Програмске активности у оквиру програма 6 су управљање заштитом животне средине, праћење квалитета елемената животне средине, заштита природе, управљање отпадним водама и управљање комуналним отпадом. За овај програм планира се **14.000.000** динара.

**ПРОГРАМ 7. ОРГАНИЗАЦИЈА САОБРАЋАЈА И САОБРАЋАЈНА ИНФРАСТРУКТУРА 0701**

Сврха овог програма је унапређење организације саобраћаја и унапређење саобраћајне инфраструктуре у локалној самоуправи.

У оквиру овог програма спроводе се следеће програмске активности:

* 0002 - одржавање саобраћајне инфраструктуре у износу од 401.500.000 динара,
* 0004 - јавни градски и приградски превоз путника у износу од 288.000.000 динара и
* остали пројекти у укупном износу од 235.500.000 динара.

Укупна вредност по овом програму износи **925.000.000** динара.

**ПРОГРАМ 8. ПРЕДШКОЛСКО ОБРАЗОВАЊЕ 2002**

Овај програм подразумева функционисање предшколске установе како би се омогућио што већи обухват предшколске деце у вртићима. Програм спроводи Предшколска установа Ужице кроз програмску активност - функционисање предшколских установа. У спровођењу програма Предшколско образовање примењују се Закон о предшколском васпитању и образовању. Укупно је предвиђен, за програм број 8, износ од **445.195.331** динара.

**ПРОГРАМ 9. ОСНОВНО ОБРАЗОВАЊЕ 2003**

Сврха овог програма је доступност основног образовања свој деци са територије града у складу са прописаним стандардима кроз функционисање основних школа како би се остварио потпуни обухват основним образовањем и васпитањем и унапређење доступности основног образовања. Програм спроводе основне школе на територији града Ужица.

У спровођењу програма Основно образовање примењује се Закон о основама система образовања и васпитања.

За овај програм планирана су средства у износу од **128.659.094** динара, за функционисање 11 основних школа на територији града Ужица као и Регионалног центра за усавршавање просветних радника.

Буџет за 2018. годину први пут уводи родно одговорно буџетирање, али не мора бити исказана код свих корисника. Обавеза локалне самоуправе је да има најмање један програмски циљ и припадајуће програмске активности. Потребно је планирати и родно одговорне индикаторе, а сви индикатори који се односе на лица требало би да буду разврстани по полу. За буџетског корисника који је увео родно одговорно буџетирање планом обухваћен је Регионални центар за усавршавање просветних радника и то у делу који се односи на стручно усавршавање запослених у образовању разврстаних по полу.

**ПРОГРАМ 10. СРЕДЊЕ ОБРАЗОВАЊЕ 2004**

Сврха овог програма је доступност средњег образовања свој деци са територије града у складу са прописаним стандардима кроз функционисање средњих школа како би се остварио потребан обухват средњошколским образовањем и унапређење доступности средњег образовања.

Програм спроводе средње школе на територији града Ужица.У спровођењу програма Средње образовање примењује се Закон о основама система образовања и васпитања.

За овај програм планирана су средства у износу од **101.492.000** динара, за функционисање 6 средњих школа на територији града Ужица.

**ПРОГРАМ 11. СОЦИЈАЛНА И ДЕЧИЈА ЗАШТИТА 0901**

Овај програм се спроводи ради обезбеђивања свеобухватне социјалне заштите и помоћи најугроженијем становништву града кроз социјалне помоћи, прихватилишта, подршку социо-хуманитарним организацијама, саветодавно-терапијске и социјално-едукативне услуге, активности Црвеног крста, дечију заштиту.

Програм спроводе Градски центар за услуге социјалне заштите, Центар за социјални рад и Црвени крст.

У спровођењу програма Социјална и дечија заштита примењује се Закон о социјалној заштити.

Програм се спроводи кроз следеће програмске активности:

* једнократне помоћи и други облици помоћи,
* дневне услуге у заједници,
* подршка рађању и родитељству,
* подршка реализацији програма Црвеног крста,
* подршка деци и породицама са децом,
* и пројектима који прате ову област .

За овај програм планирана су средства у износу од **177.288.433** динара.

**ПРОГРАМ 13. РАЗВОЈ КУЛТУРЕ И ИНФОРМИСАЊА 1201**

Сврха овог програма је очување, унапређење и представљање локалног културног-историјског наслеђа, културне разноврсности, продукције и стваралаштва у локалној заједници. У оквиру програма 13 – Развој културе планирано је финансирање две програмске активности: Функционисање локалних установа културе и јачање културне продукције и уметничког стваралаштва. У спровођењу програма Развој културе примењују се следећи прописи: Закон о култури, Закон о културним добрима, Закон о библиотечко-информационој делатности, Закон о јавним службама. У оквиру овог програма планирано је финансирање шест установа културе чији је оснивач град и које су индиректни корисници буџетских средстава, а то су: Историјски архив, Народно позориште, Народни музеј, Народна библиотека, Градска галерија и Градски културни центар.Укупан износ планираних средстава је **247.806.272**  динара.

За програмску активност Функционисање локалних установа културе планирана су средства за редовне активности установа културе које се континуирано одвијају у оквиру њихових надлежности, уз поштовање смерница из Упутства Министарства финансија које се односи на припрему одлуке о буџету локалне власти за 2023. годину. Према члану 75. Закона о култури са установама културе ће се закључити годишњи уговори о финансирању одобрених програма.

**ПРОГРАМ 14. РАЗВОЈ СПОРТА И ОМЛАДИНЕ 1301**

Кроз подршку локалним спортским организацијама, удружењима и савезима, подршку предшколском, школском и рекреативном спорту и масовној физичкој култури и одржавање спортске инфраструктуре долази се до испуњавања сврхе програма, а то је обезбеђивање приступа спорту и подршка пројектима везаним за развој омладине и спорта. Програм спроводи Спортски савез. У спровођењу програма Развој спорта и омладине примењује се Закон о спорту. За овај програм предвиђен је износ од **77.410.000** динара, за спровођење програмских активности - Подршка локалним спортским организацијама, удружењима и савезима и спровођење омладинске политике.

**ПРОГРАМ 15. ОПШТЕ УСЛУГЕ ЛОКАЛНЕ САМОУПРАВЕ 0602**

Опште услуге јавне управе ради обезбеђивања услова за остварење права грађана на лакши и бржи начин.

Програм обухвата:

* функционисање локалне самоуправе и градских општина
* месне заједнице
* управљање јавним дугом
* градско правобранилаштво

Локална самоуправа и територијална аутономија су уставно утемељени и витални облици територијалне децентрализације у Републици Србији, а органи јединица локалне самоуправе и покрајинске аутономије заједно са различитим организационим облицима функционалне и персоналне децентрализације, представљају значајне актере система јавне управе. Од њиховог успешног функционисања у великој мери зависи ефикасност читавог система јавне управе, квалитетно задовољавање свакодневних потреба грађана и остваривање владавине права, као и реализација ширих друштвених, економских и других циљева које претпоставља развијени модел децентрализованог управљања јавним пословима.

Систем локалне самоуправе у Републици Србији је у основи усклађен са Европском повељом о локалној самоуправи, а од низа реформских мера које су предузете, поједине од тих мера нису дале очекиване резултате или нису до краја изведене. Општине и градови имају значајан број изворних надлежности које обезбеђују спровођење принципа децентрализације. Поред таквих послова, у последњих десетак година дошло је и до ширења круга поверених послова.

Надлежности општина у изворном делокругу обухватају релативно широку листу послова, који припадају различитим областима. Поред уређења сопствене организације, доношења статута, буџета, планова развоја и још неких важних докумената, доминантне су изворне надлежности у областима комуналних делатности, грађевинског земљишта и пословног простора, локалних путева и објеката од локалног значаја, као и одређени послови у областима просвете, културе, здравствене, социјалне и дечије заштите, туризма, занатства, угоститељства и трговине.

Поред главних локалних органа – скупштине, извршних органа и органа управе, у већини општина и градова или у једном броју њих постоје и други органи, службе и тела, као што су: савет за међунационалне односе, заштитник грађана, правобранилаштво, служба правне помоћи, служба за послове месних заједница, кабинети градоначелника, односно председника општине, штабови за ванредне ситуације, локалне јавне агенције и јавни фондови, једно или више комуналних предузећа, установе културе, информативне установе, центри за социјални рад, поједине установе социјалне заштите и различите друге општинске и градске организације (на пример спортски савези, Црвени крст, борачке организације, туристичке и друге организације).

Поред Закона о локалној самоуправи, обавезе и овлашћења Града, регулисане су Статутом града Ужица и Одлуком о градским управама.

У Граду се врше послови из његовог изворног делокруга и поверени послови из оквира права и дужности Републике, утврђени Уставом, законом и Статутом.

Град у вршењу своје надлежности, преко својих органа у складу са Уставом и законом:

* доноси програме развоја Града и појединих делатности;
* доноси просторни план Града;
* доноси урбанистичке планове;
* доноси буџет и усваја завршни рачун;
* утврђује стопе изворних прихода Града као и начин и мерила за одређивање висине локалних такси и накнада;
* уређује и обезбеђује обављање и развој комуналних делатности (пречишћавање и дистрибуција воде, пречишћавање и одвођење атмосферских и отпадних вода, производња и снабдевање паром и топлом водом, линијски градски и приградски превоз путника у друмском саобраћају, одржавање чистоће у Граду, одржавање депонија, уређивање, одржавање и коришћење пијаца, паркова, зелених, рекреационих и других јавних површина, јавних паркиралишта, јавна расвета, уређивање и одржавање гробаља, сахрањивање и др.) као и организационе, материјалне и друге услове за њихово обављање; оснива јавна предузећа ради обављања комуналних делатности на својој територији;
* стара се о одржавању стамбених зграда и безбедности њиховог коришћења и утврђује висину накнаде за одржавање стамбених зграда;
* спроводи поступак исељења бесправно усељених лица у станове и заједничке просторије у стамбеним зградама;
* доноси програме уређења грађевинског земљишта, уређује и обезбеђује вршење послова уређења и коришћења грађевинског земљишта и утврђује висину накнаде за уређивање и коришћење грађевинског земљишта;
* доноси планове и програме и спроводи пројекте локалног економског развоја, стара се о унапређењу општег оквира за привређивање у Граду, промовише економске потенцијале Града, иницира усклађивање образовних профила у школама са потребама привреде, олакшава пословање постојећих привредних субјеката и подстиче оснивање нових привредних субјеката и отварање нових радних места;
* уређује и обезбеђује коришћење пословног простора којим управља, утврђује висину накнаде за коришћење пословног простора и врши надзор над коришћењем пословног простора;
* стара се о заштити животне средине, доноси програме коришћења и заштите природних вредности и програме заштите животне средине, односно локалне акционе и санационе планове, у складу са стратешким документима и својим интересима и специфичностима и утврђује посебну накнаду за заштиту и унапређење животне средине;
* уређује и обезбеђује обављање послова који се односе на изградњу, рехабилитацију и реконструкцију, одржавање, заштиту, коришћење, развој и управљање локалним и некатегорисаним путевима као и улицама у насељу;
* уређује и обезбеђује посебне услове и организацију ауто-такси превоза путника;
* уређује и обезбеђује организацију превоза у линијској пловидби, који се врши на територији Града и одређује делове обале и воденог простора на којима се могу градити хидрограђевински објекти и постављати пловни објекти;
* оснива робне резерве и утврђује њихов обим и структуру уз сагласност надлежног министарства, ради задовољавања потреба локалног становништва;
* оснива установе и организације у области основног образовања, културе, примарне здравствене заштите, физичке културе, спорта, дечије заштите и туризма, прати и обезбеђује њихово функционисање;
* оснива установе у области социјалне заштите, прати и обезбеђује њихово функционисање, даје дозволе за почетак рада установа социјалне заштите које оснивају друга правна и физичка лица, утврђује испуњеност услова за пружање услуга социјалне заштите, утврђује нормативе и стандарде за обављање делатности установа чији је оснивач, доноси прописе о правима у социјалној заштити и обавља послове државног старатеља;
* организује вршење послова у вези са заштитом културних добара од значаја за Град, подстиче развој културног и уметничког стваралаштва, обезбеђује средства за финансирање и суфинансирање програма и пројеката у области културе од значаја за Град и ствара услове за рад музеја, библиотеке и других установа културе чији је оснивач;
* организује заштиту од елементарних и других већих непогода и заштиту од пожара и ствара услове за њихово отклањање, односно ублажавање њихових последица;
* доноси основе заштите, коришћења и уређења пољопривредног земљишта и стара се о њиховом спровођењу, одређује ерозивна подручја, стара се о коришћењу пашњака и одлучује о привођењу пашњака другој култури;
* уређује и утврђује начин коришћења и управљања изворима, јавним бунарима и чесмама, утврђује водопривредне услове, издаје водопривредне сагласности и водопривредне дозволе за објекте локалног значаја;
* стара се и обезбеђује услове за очување, коришћење и унапређење подручја са природним лековитим својствима;
* подстиче и стара се о развоју туризма на својој територији и утврђује висину боравишне таксе;
* стара се о развоју и унапређењу угоститељства, занатства и трговине, уређује радно време, места на којима се могу обављати одређене делатности и друге услове за њихов рад;
* управља имовином Града и користи средства у државној својини и стара се о њиховом очувању и увећању;
* уређује и организује вршење послова у вези са држањем и заштитом домаћих и егзотичних животиња;
* организује вршење послова правне заштите својих права и интереса;
* образује органе, организације и службе за потребе Града и уређује њихову организацију и рад;
* ствара услове за унапређивање, остваривање и заштиту људских права;
* доноси стратегије и усваја посебне мере у циљу отклањања неједнакости и стварања једнаких могућности остваривања људских и мањинских права, помаже развој различитих облика самопомоћи и солидарности са лицима са посебним потребама као и са лицима која су суштински у неједнаком положају са осталим грађанима и подстиче активности и пружа помоћ организацијама инвалида и другим социјално-хуманитарним организацијама на својој територији;
* подстиче и помаже развој задругарства;
* организује службу правне помоћи грађанима;
* стара се о остваривању, заштити и унапређењу људских права и индивидуалних и колективних права припадника националних мањина и етничких група; стара се о остваривању, заштити и унапређењу равноправности жена и мушкараца, усваја стратегије и посебне мере усмерене на стварање једнаких могућности остваривања права и отклањање неравноправности;
* стара се о јавном информисању од локалног значаја и обезбеђује услове за јавно информисање,
* прописује прекршаје за повреде градских прописа;
* образује инспекцијске службе и врши инспекцијски надзор над извршењем прописа и других општих аката из надлежности Града;
* образује комуналну полицију, обезбеђује и организује вршење послова комуналне полиције;
* уређује организацију и рад мировних већа;
* уређује и обезбеђује употребу имена, грба и другог обележја Града;
* помаже рад организација и удружења грађана;
* уређује и ствара услове за бригу о младима, доноси и реализује стратегију и акциони план политике за младе и ствара услове за омладинско организовање;
* обавља и друге послове од непосредног интереса за грађане, у складу с Уставом, законом и Статутом.

Град Ужице преко својих органа и служби врши послове које му повери Република.

Органи Града су Скупштина, Градоначелник, Градско веће, Градске управе и Градско правобранилаштво.

Грађани учествују у вршењу послова града преко изабраних одборника у Скупштини града, грађанске иницијативе, збора грађана и референдума у складу са Уставом, законом и Статутом.

Укупан износ средстава за програм број 15. Опште услуге локалне самоуправе је **817.014.108** динара.

**ПРОГРАМ 16. ПОЛИТИЧКИ СИСТЕМ ЛОКАЛНЕ САМОУПРАВЕ 2101**

Политички систем локалне самоуправе има за сврху обављање основних функција изборних органа локалне самоуправе. Спроводи се кроз програмске активности: функционисање скупштине, функционисање извршних органа, подршка раду извршних органа власти и скупштине.

Планирани износ средстава за овај програм износи **66.768.955** динара, а спроводи се кроз све три напред наведене програмске активности. Индикатори за ове активности су: број седница скупштине, број седница извршних органа, број припремљених седница.

**ПРОГРАМ 17. ЕНЕРГЕТСКА ЕФИКАСНОСТ И ОБНОВЉИВИ ИЗВОРИ ЕНЕРГИЈЕ 0501**

Сврха овог програма је одрживи енергетски развој локалне самоуправе кроз подстицање унапређења енергетске ефикасности, побољшање енергетске инфраструктуре и ширу употребу обновљивих извора енергије. Програм се спроводи кроз програмску активност – Унапређење и побољшање енергетске ефикасности и употреба обновљивих извора енергије. Циљеви овог програма су: смањење потрошње енергије, смањење расхода за енергију и повећање удела обновљивих извора енергије у укупној потрошњи. Циљ програмске активности - Унапређење и побољшање енергетске ефикасности и употреба обновљивих извора енергије јесте успостављање и функционисање система енергетског менаџмента. За овај програм предвиђена су средства у износу од **100.000.000** динара.

Обзиром да се у припреми буџета, према Закону о буџетском систему, користе јединствене буџетске класификације, прописане Правилником о стандардном класификационом оквиру и контном плану за буџетски систем и да се буџет, због могућих одступања у основним параметрима који се користе приликом планирања, припрема на трећем нивоу економских класификација, у циљу разумевања садржаја тих класификација, ближе се дају и образлaжу поједине економске класификације, и то:

|  |
| --- |
| 411 Плате, додаци и накнаде запослених (зараде) |
| 412 Социјални доприноси на терет послодавца |
| 413 Накнаде у натури |
| 414 Социјална давања запосленима |
| 415 Накнаде трошкова за запослене |
| 416 Награде запосленима и остали посебни расходи |
| 417 Посланички додатак |
| 421 Стални трошкови |
| 422 Трошкови путовања |
| 423 Услуге по уговору |
| 424 Специјализоване услуге |
| 425 Текуће поправке и одржавање |
| 426 Материјал |
| 441 Отплата домаћих камата |
| 443 Отплата камата по гаранцијама |
| 444 Пратећи трошкови задуживања |
| 451 Субвенције јавним нефинансијским предузећима и организацијама |
| 463 Трансфери осталим нивоима власти |
| 464 Дотације организацијама обавезног социјалног осигурања |
| 465 Остале дотације и трансфери |
| 472 Накнаде за социјалну заштиту из буџета |
| 481 Дотације невладиним организацијама |
| 482 Порези, обавезне таксе, казне, пенали и камате |
| 483 Новчане казне и пенали по решењу судова |
| 484 Накнада штете за повреде или штету насталу услед елемент.непогода или др.прир.узрока |
| 485 Накнада штете за повреде или штету нанету од стране државних органа |
| 499 Средства резерве |
| 511 Зграде и грађевински објекти |
| 512 Машине и опрема |
| 515 Нематеријална имовина |
| 521 Робне резерве |
| 522 Залихе производње |
| 523 Залихе робе за даљу продају |
| 611 Отплата главнице домаћим кредиторима |

**Расходи за запослене**

**411 и 412 - Плате, додаци и накнаде запослених (зараде) и Социјални доприноси на терет послодавца**

На економској класификацији 411 планиране су плате, додаци и накнаде стално запослених, плате постављених и именованих лица, плате приправника, привремено запослених, плате по основу судских пресуда и др. На економској класификацији 412 планирани су социјални доприноси на терет послодавца (допринос за ПИО, допринос за здравствено осигурање и незапосленост).

**413 - Накнаде у натури**

Накнаде у натури - превоз запослених на посао и са посла - маркица, паркирање и др.

**414 - Социјална давања запосленима**

Социјална давања запосленима садрже конта за исплате накнада које иду на терет фондова (породиљско боловање, боловања преко 30 дана, инвалидност рада другог степена), отпремнине приликом одласка у пензију и помоћ у случају смрти запосленог или **члан**а уже породице, помоћ у медицинском лечењу запосленог или чланова уже породице и др.).

**415 - Накнаде трошкова за запослене**

Накнаде трошкова за запослене на економској класификацији 415 (накнаде трошкова за одвојен живот од породице, накнаде трошкова за превоз на посао и са посла у готовини, накнаде трошкова за смештај изабраних, постављених и именованих лица и др.).

**416 - Награде, бонуси и остали посебни расходи**

Награде запосленима - јубиларне награде (зависно од броја година проведених на раду), награде за посебне резултате рада, накнаде члановима комисија.

**417 - Посланички додатак**

Посланички додатак на економској класификацији 417 исплаћује се у складу са Законом о примањима народних посланика у Народној скупштини Републике Србије, а ближе уређена одлукама Административног одбора.

**Коришћење услуга и роба**

**421 - Стални трошкови**

Обухватају следеће трошкове:

- трошкове платног промета и банкарских услуга;

- трошкове услуга комуникација (фиксних и мобилних телефона, телефакса, интернета, услуге поште и доставе и слично);

- трошкове осигурања (имовине, као што су: зграде, возила и остала дугорочна имовина и осигурање запослених);

- трошкове закупа имовине и пословног простора;

- трошкове енергетских услуга (услуге за електричну енергију и услуге грејања);

- трошкове комуналних услуга (услуге водовода и канализације, услуге редовног одржавања, као што су: заштита имовине, чишћења, одвоз отпада и остале комуналне услуге.).

**422 - Трошкови путовања**

Средства у оквиру ове апропријације економске класификације обезбеђују се за финансирање трошкова службених путовања у земљи и иностранству, трошкове превоза, смештаја и дневница (исхране) на службеном путу, трошкове превоза у јавном саобраћају по службеном послу, транспортне трошкове службе и сл. Такође, обезбеђују се средства за трошкове путовања ученика који учествују на републичким и међународним такмичењима и остали трошкови транспорта.

**423 - Услуге по уговору**

На овој економској класификацији опредељују се средстава за:

- административне услуге (услуге превођења, секретарске услуге, рачуноводствене услуге и остале административне услуге);

- услуге одржавања рачунара и израде одговарајућих софтвера;

- услуге образовања и усавршавања запослених;

- услуге информисања (штампање билтена, часописа или публикација, услуге информисања јавности и односа са јавношћу - услуге рекламирања, ангажовање продукцијских кућа за медијске услуге радија и телевизије);

- услуге ревизије, адвокатске услуге, правне услуге и остале стручне услуге;

- котизације за семинаре и стручна саветовања, издаци за стручне испите, објављивање тендера и информативних огласа;

- домаћинство и угоститељство (прање, чишћење, угоститељске услуге и репрезентација);

- ангажовање лица по уговору о делу (правно заступање пред домаћим и међународним судовима, вештачења и сл), систематски преглед запослених.

**424 - Специјализоване услуге**

Услуге за потребе реализације значајних пројеката из разних области које нису стандардно класификоване у контном плану, а појединачно се различито (нестандардно) исказују код буџетских корисника. У специјализоване услуге се класификују и то:

- пољопривредне услуге (услуге заштите животиња и биља);

- услуге образовања, културе и спорта;

- медицинске услуге (здравствена заштита по уговору, здравствена заштита по конвенцији, услуге јавног здравства - инспекција и анализа, лабораторијске услуге и остале медицинске услуге);

- услуге одржавања аутопутева, националних паркова и природних површина;

- услуге очувања животне средине, услуге науке и геодетске услуге као и остале специјализоване услуге.

**425 - Текуће поправке и одржавањe**

На овој економској класификацији обезбеђују се средства за поправке и одржавање зграда и опреме, намештаја, поправке електричне и електронске опреме, административне опреме, возног парка, остале опреме као и поправке и одржавање пословног простора (зидарски, столарски, молерски, водоинсталатерски, елетричарски и сл. радови); одржавање опреме за пољопривреду, опреме за очување животне средине и науку, медицинске и лабораторијске опреме, опреме за образовање, спорт и културу.

**426 - Материјал**

Под расходима материјала подразумевају се:

- административни материјал (канцеларијски материјал, заштитна или радна одећа и униформе);

Средства исказана на овој економској класификацији не могу се односити на средства потребна за расходе за радну одећу (одећа и ципеле) и службену одећу осим у случајевима да је радна одећа прописана.

- материјал за саобраћај (издаци за гориво, бензин, дизел гориво, мазиво и остали материјал за превозна средства);

- материјал за домаћинство (производи за чишћење, хигијенски производи);

- материјал за угоститељство (материјал за припремање хране и пиће);

- материјал за пољопривреду (храна за животиње, природна и вештачка ђубрива, семе, биљке и остали материјал за пољопривреду);

- материјал за очување животне средине (за метеоролошка мерења, за истраживање и развој, тестирање ваздуха, тестирање воде, тла и остали материјали за очување животне средине и науку);

- материјали за посебне намене (заставе, пломбе за печатирање, резервни делови, алат и ситан инвентар).

**Субвенције**

**451 - Субвенције јавним нефинансијским предузећима и организацијама**

На овој економској класификацији исказују се текуће и капиталне субвенције и то:

- за водопривреду, пољопривреду;

- осталим јавним нефинансијским предузећима и организацијама.

**Остали расходи**

**481 - Дотације невладиним организацијама**

На овој економској класификацији исказују се дотације невладиним организацијама и то:

- организацијама које пружају помоћ домаћинствима, дотације у натури, Црвеном крсту Србије;

- спортским и омладинским организацијама (спортским савезима);

- етничким заједницама и мањинама;

- верским заједницама;

- осталим удружењима грађана и политичким странкама.

**484 - Накнаде штете за повреде или штету нанету услед елементарних непогода или других природних узрока**

Средства ове апропријације намењена су за измиривање обавеза по основу процене штете (поступак за утврђивање процене штете настале услед елементарних непогода или других природних узрока спроводеопштинске комисије) чију укупну вредност претходно верификује Владина комисија за измиривање штете нанете услед елементарних непогода или других природних узрока.

**Издаци за нефинансијску имовину**

**511, 512, 513 и 515 - Зграде и грађевински објекти, Машине и опрема, Остале некретнине и опрема, Нематеријална имовина**

**511** - средства у оквиру ове апропријације обезбеђују се за: куповину зграда и објеката, изградњу зграда и објеката, капитално одржавање зграда и објеката и пројектно планирање (процена изводљивости, израда идејних пројеката и пројектне документације);

**512** - саобраћајна опрема (најчешће за аутомобиле, комбије, теренска возила, камионе, тракторе, чамце, бродове хеликоптере, авионе и сл.);

- административна опрема (намештај и уградна опрема, рачунарска опрема, мреже за рачунарско повезивање, телефонске централе са припадајућим инсталацијама и апаратима, телефони, мобилни телефони,

- електронска опрема, опрема за домаћинство - уређаји за ресторане и кафе бифее, опрема за образовање и културу, медицинска опрема и опрема за војску и јавну безбедност; књиге у библиотеци, уметничка дела, природне реткости и сл;

**513 - 515** - остала основна средства (компјутерски софтвери, уметничка дела, природне реткости, култивисана имовина - стока, вишегодишњи засади, издаци за патенте и технологију, техничку документацију, лиценце, концесије, заштитни знак, индустријска заштитна права, занатска и слична права, остала заштићена права и интелектуална својина, права коришћења имовине у туђем власништву, прикључак на телефонске линије и остала нематеријална права).

**611 – Отплата главнице домаћим кредитирома –** користи се за евидентирање отплате главнице на домаће хартије од вредности, осталим нивоима властим и домаћим јавним финансијским инститруцијама, отплату главнице домаћим пословним банкама као и за исправку унутрашњег дуга за средства отплаћена у току фискалне године.

**621 - Набавка домаће финансијске имовине**

На овој екoномској класификацији исказује се набавка домаћих хартија од вредности, изузев акција, кредити осталим нивоима власти, кредити финансијским институцијама, кредити физичким лицима и домаћинствима, кредити домаћим нефинансијским приватним предузећима, набавка домаћих акција и осталог капитала (учешће капитала у домаћим нефинансијским јавним предузећима и институцијама, учешће капитала у домаћим нефинансијским приватним предузећима и учешће капитала у домаћим пословним банкама).

*Градска управа за финансије*